Εργαστήριο με μέλη της Σχολής Αρχιτεκτόνων Μηχανικών ΕΜΠ: Συμμετοχικά εργαλεία χωρικού σχεδιασμού
2023-10-18 08:00 - 17:00 UTC
Στο πλαίσιο της πιλοτικής εφαρμογής χωρικού σχεδιασμού του “eLEONAS ppWebGIS” εμπλέξαμε στις συμμετοχικές διαδικασίες έναν κρίσιμο κοινό-στόχο του έργου, φοιτητές/τριες και καθηγητές/τριες Αρχιτεκτονικής και Πολεοδομίας. Αναλυτικότερα, αξιοποιώντας ένα τρίπτυχο δράσεων (παράδοση διάλεξης –εργασία πεδίου – εργαστήριο συμμετοχικής ανάλυσης του χώρου) συγκροτήσαμε ομάδα εμπλεκομένων αποτελούμενη από φοιτητές/τριες και καθηγητές/τριες του μαθήματος «Αστικού Σχεδιασμού» της Σχολής Αρχιτεκτόνων Μηχανικών του Εθνικού Μετσόβιου Πολυτεχνείου, που μελετούν την περιοχή του Ελαιώνα.
Αναλυτικότερα η Σοφία Τσάδαρη, επιστημονική υπεύθυνη εκ μέρους της commonspace, παρέδωσε διάλεξη στους φοιτητές/τριες όπου περιεγράφηκαν, μεταξύ άλλων, τα ευρήματα της ανάλυσης υφιστάμενης κατάστασης και της εργασίας πεδίου της πιλοτικής εφαρμογής χωρικού σχεδιασμού του “eLEONAS ppWebGIS”.

Επιπλέον, πραγματοποιήθηκε αυτοψία στην περιοχή και εργασία πεδίου, όπου οι φοιτητές/τριες και οι καθηγητές/τριες μαζί με με μέλης της ερευνητικής ομάδας της commonspace περπάτησαν την περιοχή και κατέγραψαν χωρικά και περιγραφικά στοιχεία σχετικά με τον σχεδιασμό της περιοχής του Ελαιώνα.

Τέλος πραγματοποιήθηκε workshop με θέμα τα ψηφιακά εργαλεία συμμετοχικού χωρικού σχεδιασμού που αναπτύσσονται στο έργο. Στο διαδικτυακό αυτό εργαστήριο με αφετηρία τις εντυπώσεις των συμμετεχόντων από την επίσκεψη στην περιοχή του Ελαιώνα αλλά και την ευρύτερη μελέτη τους για την περιοχή, χαρτογραφήθηκαν οι δυναμικές και οι προκλήσεις που απορρέουν από την εξέλιξη των σχετικών σχεδιασμών, υπό την μορφή χωρικής SWOT (spatial SWOT).

Ο Ελαιώνας και η φυσιογνωμία του - Ιεράρχηση παραμέτρων για τη διάσωση
2023-10-20 15:00 - 16:00 | Πλύφα, Κορυτσάς 39, Αθήνα, Greece
Το πλαίσιο του workshop το οποίο οργανώνει η ομάδα της HERMeS παράλληλα με την ημερίδα, αποσκοπεί σε μία ομαδική αποσαφήνιση των βασικών χαρακτηριστικών που καθορίζουν τη φυσιογνωμία της περιοχής του Ελαιώνα σήμερα. Οι συμμετέχοντες του workshop μετά από μία σύντομη εισαγωγή στην υφιστάμενη κατάσταση της περιοχής, θα συμμετέχουν στην επιλογή της βαρύτητας διαφορετικών παραμέτρων που καθορίζουν πτυχές της δραστηριότητας του Ελαιώνα σήμερα, αλλά και τη μελλοντική εξέλιξη της περιοχής. Ανάλογα την προσωπική τους εκτίμηση και εξειδίκευση θα υποδείξουν την κρισιμότητα παραμέτρων οι οποίες θα ληφθούν αργότερα υπόψη από το σύστημα καταγραφών κτηριακών συνόλων “ΗΕRMeS” πάνω στην επιλογή των κτηρίων που ορίζονται ως τα πιο σημαντικά για να γίνουν ενέργειες διάσωσης – αποκατάστασης τους.
Το εργαστήριο θα διαρκέσει προσεγγιστικά 45 λεπτά με 1 ώρα. Οι συμμετέχοντες προτείνεται να έχουν μαζί τους με σειρά προτίμησης laptop, εναλλακτικά συσκευή tablet, αλλιώς το κινητό τους. Επιθυμητή η συμμετοχή έως και 10 ατόμων.
